借山谷後山詩編於劉宜之司戶因書所見呈宜之兄弟
作者：敖陶孫
朝代：宋

paragraphs: 拾遣詩視孔子道，豫章配孟顔後山。
自餘衆作等別派，彪虥貍豹虎一斑。
我修直筆公萬世，議論不到甘謿訕。
中間杜老饒寒餓，陳也絕葷黄尚可。
天公讎施略相當，一字而貧更憐我。
去年臞菴太荒凉，釜中得魚雷隠牀。
了知詩祟力排擯，誰言錮疾蟠膏肓。
劉郎食飽嗜昌歜，又一過目思手攬。
編詩更著顧癡筆，字字可丹藏石䃭。
知君療病我益病，心手相忘還展詠。
百年長病可得辭，兩翁落唾皆可敬。
忽云身後無知音，此詩百變無邪心。
候蟲時鳥足感耳，我思正在南風琴。
誰能首塗追四始，以經夾轂騷駕軌。
意所不快鞭曹劉，此時折汝一寸箠。
長安市上逢聯璧，人持一箭與我直。
請君了却三萬軸，再見坐我牀下客。